Απόφαση της Επιτροπής της 30ής Οκτωβρίου 2001 για την τροποποίηση της απόφασης 2001/740/ΕΚ για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο [κοινοποιηθείσα υπό τον αριθμό Ε(2001) 3378] (Κείμενο που παρουσιάζει ενδιαφέρον για τον ΕΟΧ) (2001/763/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε την τελευταία φορά με την οδηγία 92/118/ΕΟΚ(2), και ιδίως το άρθρο 10, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία με την οδηγία 92/118/ΕΟΚ, και ιδίως το άρθρο 9, Εκτιμώντας τα ακόλουθα: (1) Ως επακόλουθο των αναφορών για εκδήλωση εστιών αφθώδους πυρετού στο Ηνωμένο Βασίλειο, η Επιτροπή θέσπισε προστατευτικά μέτρα. Τα μέτρα αυτά τροποποιήθηκαν αρκετές φορές και τελευταία κωδικοποιήθηκαν με την έκδοση της απόφασης 2001/740/ΕΚ της Επιτροπής για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο(4). (2) Ορισμένες κομητείες στη Μεγάλη Βρετανία, οι οποίες αναγράφονται στο παράρτημα ΙΙΙ, δεν εμφάνισαν καμία εστία αφθώδους πυρετού στη διάρκεια της παρούσας επιδημίας, ενώ άλλες που πρόκειται να αναγραφούν σε αυτό έχουν παραμείνει απαλλαγμένες από τη νόσο για διάστημα άνω των τριών μηνών. Κρίνεται ως εκ τούτου σκόπιμο να διευρυνθεί η περιοχή από την οποία επιτρέπεται η αποστολή ορισμένων ειδών κρέατος, και πέραν του χοιρείου κρέατος να περιληφθεί κρέας από άλλα είδη ζώων και κρέας εκτρεφόμενων και άγριων θηραμάτων ειδών που είναι ευπαθή στον αφθώδη πυρετό. (3) Η οδηγία 92/45/ΕΟΚ του Συμβουλίου(5), όπως τροποποιήθηκε τελευταία με την οδηγία 97/79/ΕΚ(6), αφορά τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση άγριων θηραμάτων και την εμπορία κρέατός των. (4) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής, που είναι προγραμματισμένη για τις 4 και 5 Δεκεμβρίου 2001, και τα μέτρα θα προσαρμοστούν εφόσον κριθεί αναγκαίο. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση της Επιτροπής 2001/740/ΕΚ τροποποιείται ως εξής: 1. Το άρθρο 2 αντικαθίσταται από το ακόλουθο κείμενο: α) Η πρώτη πρόταση της παραγράφου 2 στοιχείο γ), πρώτη περίπτωση, αντικαθίσταται από τα εξής: "- μόνον τα νωπά κρέατα που περιγράφονται στην παράγραφο α), ή νωπά κρέατα από ζώα που έχουν εκτραφεί και σφαγεί σύμφωνα με τις διατάξεις της κατωτέρω παραγράφου 2 στοιχείο δ), θα υφίστανται επεξεργασία στην εν λόγω εγκατάσταση κατά το χρόνο επεξεργασίας κρεάτων που είναι κατάλληλα για αποστολή βάσει των διατάξεων της παρούσας απόφασης." β) Η δεύτερη περίπτωση της παραγράφου 2 στοιχείο γ) αντικαθίσταται από τα εξής: "- όλα τα εν λόγω νωπά κρέατα πρέπει να φέρουν το σήμα καταλληλότητας σύμφωνα με το κεφάλαιο ΧΙ του παραρτήματος Ι της οδηγίας 64/433/ΕΟΚ του Συμβουλίου, ή στην περίπτωση κρέατος από εκτρεφόμενα θηράματα ειδών ευπαθών στον αφθώδη πυρετό, το σήμα καταλληλότητας που προβλέπεται στο κεφάλαιο ΙΙΙ του παραρτήματος Ι της οδηγίας 91/495/ΕΚ, ή στην περίπτωση αγρίων θηραμάτων ειδών ευπαθών στον αφθώδη πυρετό, σύμφωνα με τις διατάξεις του παραρτήματος Ι, κεφάλαιο VII, της οδηγίας 92/45/ΕΚ." γ) Η παράγραφος 2 στοιχείο δ) αντικαθίσταται από τα εξής: "δ) νωπά κρέατα που ελήφθησαν από βοοειδή, προβατοειδή, αιγοειδή και χοιροειδή, και από εκτρεφόμενα θηράματα ειδών ευπαθών στον αφθώδη πυρετό, υπό τους ακόλουθους όρους: - το κρέας ελήφθη από ζώα που έχουν εκτραφεί εντός των περιοχών οι οποίες προσδιορίζονται για την αντίστοιχη κατηγορία κρέατος στην ενδεδειγμένη στήλη του παραρτήματος III, - η αποστολή των κρεάτων αυτών επιτρέπεται από τις αρμόδιες κτηνιατρικές αρχές του Ηνωμένου Βασιλείου, - κατά τις τελευταίες 90 ημέρες δεν έχουν εκδηλωθεί εστίες αφθώδους πυρετού στην αναγραφόμενη στο παράρτημα ΙΙΙ κομητεία, - στη διάρκεια των τελευταίων 30 ημερών πριν από τη μεταφορά στο σφαγείο, ή στην περίπτωση των εκτρεφόμενων θηραμάτων πριν από τη σφαγή στο αγρόκτημα, τα ζώα έχουν παραμείνει υπό την επιτήρηση των αρμόδιων κτηνιατρικών αρχών, σε μία και μόνη εκμετάλλευση ευρισκόμενη εντός των αναγραφόμενων στο παράρτημα ΙΙΙ περιοχών, ενώ σε ακτίνα τουλάχιστον 10 km γύρω από την εκμετάλλευση δεν έχουν εκδηλωθεί εστίες αφθώδους πυρετού, στη διάρκεια τουλάχιστον των τελευταίων 30 ημερών, - στη διάρκεια των τελευταίων 30 ημερών πριν από τη φόρτωση, ή στην περίπτωση των εκτρεφόμενων θηραμάτων πριν από τη σφαγή στο αγρόκτημα, δεν έχουν εισέλθει στην εκμετάλλευση που αναφέρεται στην τέταρτη περίπτωση ζώα ειδών ευπαθών στον αφθώδη πυρετό, με εξαίρεση την περίπτωση χοίρων που προέρχονται από μια τροφοδοτική εκμετάλλευση οι οποία πληροί τις απαιτήσεις που προβλέπονται στην τρίτη περίπτωση, στην οποία περίπτωση η εν λόγω περίοδος μπορεί να μειωθεί στις 7 ημέρες, - τα ζώα ή, στην περίπτωση εκτρεφόμενων θηραμάτων τα οποία εσφάγησαν στο αγρόκτημα, τα σφάγια έχουν μεταφερθεί υπό επίσημο έλεγχο, με μεταφορικά μέσα που έχουν καθαριστεί και απολυμανθεί πριν από τη φόρτωση, από την εκμετάλλευση που αναφέρεται στην τέταρτη περίπτωση, απευθείας στο ορισθέν σφαγείο που ευρίσκεται σε αναγραφόμενη στο παράρτημα ΙΙΙ περιοχή, - τα ζώα έχουν σφαγεί εντός διαστήματος μικρότερου των 24 ωρών μετά την άφιξη στο σφαγείο, χωριστά από ζώα των οποίων το κρέας δεν είναι κατάλληλο για αποστολή από τις αναγραφόμενες στο παράρτημα Ι περιοχές, - κατά την επιθεώρηση που διεξάγεται από τον επίσημο κτηνίατρο στο σφαγείο ή, στην περίπτωση σφαγής εκτρεφόμενων θηραμάτων στο αγρόκτημα, στο σταθμό συγκέντρωσης αγρίων θηραμάτων, δεν διαπιστώθηκαν κλινικά συμπτώματα ή μεταθανάτιες ενδείξεις αφθώδους πυρετού, - το κρέας που προέρχεται από τα εν λόγω ζώα διατηρήθηκε στην εγκατάσταση για διάστημα τουλάχιστον 24 ωρών μετά τη σφαγή, - όλα τα εν λόγω νωπά κρέατα πρέπει να φέρουν το σήμα καταλληλότητας που προβλέπεται στο κεφάλαιο XI του παραρτήματος Ι της οδηγίας 64/433/ΕΟΚ του Συμβουλίου, ή στην περίπτωση εκτρεφόμενων θηραμάτων το σήμα καταλληλότητας που προβλέπεται στο κεφάλαιο ΙΙΙ του παραρτήματος Ι της οδηγίας 91/495/ΕΚ, - η εγκατάσταση λειτουργεί υπό αυστηρό κτηνιατρικό έλεγχο, - στην περίπτωση που στην εγκατάσταση έχει διαγνωστεί η νόσος του αφθώδους πυρετού, κάθε περαιτέρω παρασκευή κρέατος που προορίζεται να αποσταλεί εκτός των αναγραφόμενων στο παράρτημα Ι περιοχών επιτρέπεται μόνο μετά από τη σφαγή όλων των ζώων της εγκατάστασης, την απομάκρυνση όλων των κρεάτων και των νεκρών ζώων, τουλάχιστον 24 ώρες μετά την ολοκλήρωση του ολικού καθαρισμού και απολύμανσης των εν λόγω εγκαταστάσεων υπό τον έλεγχο επίσημου κτηνιάτρου, - τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από κρέατα τα οποία δεν είναι κατάλληλα για αποστολή εκτός των περιοχών που αναφέρονται στο παράρτημα Ι, - ο έλεγχος της τήρησης των προαναφερθέντων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή, κατάλογο των εγκαταστάσεων εκείνων τις οποίες ενέκριναν κατ' εφαρμογή των διατάξεων της παρούσας απόφασης." δ) Το ακόλουθο κείμενο προστίθεται στην παράγραφο 2: "ε) νωπά κρέατα που ελήφθησαν από άγρια θηράματα ειδών ευπαθών στον αφθώδη πυρετό, υπό τους ακόλουθους όρους: - το κρέας ελήφθη από άγρια θηράματα τα οποία θανατώθηκαν εντός των περιοχών οι οποίες προσδιορίζονται για την αντίστοιχη κατηγορία κρέατος στην ενδεδειγμένη στήλη του παραρτήματος III, - η αποστολή των κρεάτων αυτών επιτρέπεται από τις αρμόδιες κτηνιατρικές αρχές του Ηνωμένου Βασιλείου, - κατά τις τελευταίες 90 ημέρες δεν έχουν εκδηλωθεί εστίες αφθώδους πυρετού στην αναγραφόμενη στο παράρτημα ΙΙΙ κομητεία, - το κρέας προέρχεται από ζώα τα οποία θανατώθηκαν σε απόσταση τουλάχιστον 20 km μακριά από μη περιλαμβανόμενες στο παράρτημα ΙΙΙ περιοχές, - μετά τη θανάτωση των ζώων, τα σφάγια μεταφέρθηκαν με μεταφορικά μέσα που είχαν καθαριστεί και απολυμανθεί πριν από τη φόρτωση απευθείας, για ψύξη, προς μια εγκατάσταση, όπου η τελευταία αποτελεί είτε σταθμό συγκέντρωσης αγρίων θηραμάτων είτε εγκεκριμένη μονάδα επεξεργασίας, - κατά τη μεταθανάτια επιθεώρηση από τον επίσημο κτηνίατρο στην εγκατάσταση, τα σφάγια δεν έφεραν έλκη που προκαλεί ο αφθώδης πυρετός, - το κρέας που προέρχεται από τα εν λόγω ζώα διατηρήθηκε στην εγκατάσταση επί 24 τουλάχιστον ώρες μετά τη μεταθανάτια επιθεώρηση, - το κρέας διακινήθηκε σε εγκατάσταση που ευρίσκεται σε αναγραφόμενων στο παράρτημα ΙΙΙ περιοχή, - σε όλα τα στάδια παραγωγής του, το κρέας διακινήθηκε, αποθηκεύθηκε και μεταφέρθηκε σύμφωνα με τις απαιτήσεις της οδηγίας 92/45/ΕΟΚ του Συμβουλίου, - όλα τα εν λόγω νωπά κρέατα πρέπει να φέρουν το σήμα καταλληλότητας σύμφωνα με το κεφάλαιο VII του παραρτήματος Ι της οδηγίας 92/45/ΕΟΚ του Συμβουλίου, - η εγκατάσταση λειτουργεί υπό αυστηρό κτηνιατρικό έλεγχο, - στην περίπτωση που στην εγκατάσταση έχει διαγνωστεί η νόσος του αφθώδους πυρετού, κάθε περαιτέρω παρασκευή κρέατος που προορίζεται να αποσταλεί εκτός των αναγραφόμενων στο παράρτημα Ι περιοχών επιτρέπεται μόνο μετά από τη σφαγή όλων των ζώων της εγκατάστασης, την απομάκρυνση όλων των κρεάτων και των νεκρών ζώων, τουλάχιστον 24 ώρες μετά την ολοκλήρωση του ολικού καθαρισμού και απολύμανσης των εν λόγω εγκαταστάσεων υπό τον έλεγχο επίσημου κτηνιάτρου, - τα νωπά κρέατα πρέπει να ταυτοποιούνται σαφώς και να μεταφέρονται και αποθηκεύονται χωριστά από κρέατα τα οποία δεν είναι κατάλληλα για αποστολή εκτός των περιοχών που αναφέρονται στο παράρτημα Ι, - ο έλεγχος της τήρησης των προαναφερθέντων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή, κατάλογο των εγκαταστάσεων εκείνων τις οποίες ενέκριναν κατ' εφαρμογή των διατάξεων της παρούσας απόφασης. στ) Νωπά κρέατα με προορισμό να διατεθούν στην αγορά στη Μεγάλη Βρετανία, τα οποία λαμβάνονται από μονάδες τεμαχισμού ευρισκόμενες σε περιοχές μη αναγραφόμενες στο παράρτημα Ι, υπό τους ακόλουθους όρους: - το κρέας προέρχεται από ζώα που έχουν εκτραφεί και σφαγεί στις αναγραφόμενες στο παράρτημα Ι περιοχές, - το κρέας παρέμεινε στο σφαγείο που ευρίσκεται στις αναγραφόμενες στο παράρτημα Ι περιοχές επί 24 τουλάχιστον ώρες μετά τη σφαγή, - οι μονάδες τεμαχισμού που επεξεργάζονται αυτού του είδους το κρέας είναι εγκεκριμένες από τις αρμόδιες αρχές αποκλειστικώς για την παραγωγή νωπών κρεάτων με προορισμό να αποστέλλονται μόνο εντός του Ηνωμένου Βασιλείου, - το σύνολο των υπόψη κρεάτων μεταφέρονται, αποθηκεύονται και υποβάλλονται σε επεξεργασία χωριστά από κρέατα τα οποία είναι κατάλληλα για αποστολή εκτός των αναγραφόμενων στο παράρτημα Ι περιοχών, φέρουν δε το σήμα καταλληλότητας σύμφωνα με την απόφαση 2001/304/ΕΚ, - το σύνολο των κρεάτων που προέρχονται από αναγραφόμενες στο παράρτημα Ι περιοχές και υποβάλλονται σε επεξεργασία στις μονάδες τεμαχισμού οι οποίες αναφέρονται στην τρίτη περίπτωση διατίθεται στην αγορά μόνο στις αναγραφόμενες στο παράρτημα Ι περιοχές, - οι μονάδες λειτουργούν υπό αυστηρό κτηνιατρικό έλεγχο, - ο έλεγχος της τήρησης των προαναφερθέντων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή, κατάλογο των εγκαταστάσεων εκείνων τις οποίες ενέκριναν κατ' εφαρμογή των διατάξεων της παρούσας απόφασης" 2. Η πρώτη παράγραφος του άρθρου 3 παράγραφος 3 στοιχείο β) αντικαθίσταται από τα εξής: "προϊόντα με βάση το κρέας που παρασκευάζονται σε εγκαταστάσεις οι οποίες κατά το χρόνο επεξεργασίας κρέατος καταλλήλου για αποστολή εκτός των αναγραφόμενων στο παράρτημα Ι περιοχών πληρούσαν τους ακόλουθους όρους:". 3. Η έβδομη περίπτωση του άρθρου 6 παράγραφος 3 στοιχείο γ) αντικαθίσταται από τα εξής: "- πριν από την αποστολή, το κατεψυγμένο σπέρμα αποθηκεύθηκε για περίοδο τουλάχιστον 30 ημερών αμέσως μετά τη συλλογή του, και στη διάρκεια της τριακονθήμερης αυτής περιόδου κανένα ζώο στο κέντρο συλλογής σπέρματος, όπου παρέμεινε ο ταύρος ή κάπρος δότης, δεν παρουσίασε τυχόν συμπτώματα αφθώδους πυρετού,". 4. Το παράρτημα III αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 30 Οκτωβρίου 2001.

[Source: multi_eurlex | Tokens: 11032]